
آذربايجان دا چيلله گئجه‌سي
آذر شهر: 
«آذرشهر» ده دِي‌ آيي‌نين اولينده‌كي همان چيلله گئجه‌سي دير، جماعت چيلله قارپيزي يئيه‌رلر كي قارپيز دا گرك ممقان قارپيزي اولا. اونو يئمك‌له دئيه‌رلر كي سويوغون دونداريب تيتره‌تمه سي‌نين اثري گئده‌ر و آدام اوشومه‌ز. 

بؤيوك چيلله قيرخ گوندور كي دي آيي‌نين ايلك گونوندن باشلاناراق بهمن ين اونوناجان دوام تاپار و كيچيك چيلله يير مي‌گون دور كي بهمن‌ين آخيريناجان ادامه سي اولار و خلق ايچره ديئه‌رلر كي كيچيك چيلله بؤيوك چيلله‌دن قار- بورانلي و دونداريجي اولار. 

كيچيك چيلله بؤيوك چيلله‌دن سوروشار: «سن گئتددون نئينه دون؟» 

بؤيوك چيلله دئيه‌ر: «من گئتديم دوندارديم. اوشوتدوم. ناخوشلاتديم گلديم». 

كيچيك جيلله دئيه‌ر: «اگر من گئدسم، قري‌لري كورك‌دن، لو لئهين‌لري لولك دن، گلين‌لري بيلك‌دن، كؤرپه‌لري بلك‌‌دن، ائيله‌رم.» 

اوندا بؤيوك چيلله تمسخر حالدا دئيه‌ر: «عؤمرون آزدي گؤتون يازدي».

آذرشهرين قادين لاري كيچيك چيلله قورتولاناجان، ائو ائشي‌يي تؤكوب هيس آلمازلار و بو اينام داديلاركي اگر بوايكي چيلله‌ده كيمسه ائويني تؤكه چيلله اونو قارقيشلاييب يامان گونه‌ سالار.  كيچيك چيلله نين آخير گونونده  خانيم‌لار دام لارين اوستونده اوديانديراركن دئيه‌لر: 

چيلله قاشدي ها  چيلله قاشدي 
بالالارين گؤتدي قاشدي

اعتقادلاري واركي اوديانديرماقلا، سويوق يوكون چاتيب گئده‌ر ويئره‌ ايستي نفس گلمك‌له هاوا ايستي‌له‌نر و دئيه‌رلر:  « چيلله چيخدي ياز گلدي» 

آذرشهرين كندلرينده ايسه دئييله‌ر: «قيخ بئش گئشدي، خاش سويا دوشدي». سؤيله‌نديك‌ لره گؤره كئچميش لرده آذرشهرده ارمني عائله لرده وارايدي كي بؤيوك چيلله‌نين آخيريندا و كيچيك چيلله‌نين آخيرندا و كيچيك چيلله‌نين اولينده سويوق آزالسين دئيه سويا «خاچ» سالارديلار و بوسؤز اونلاردن قاليبدي. قيشا گؤره چوخلي آتالار سؤزو ده وراكي اؤرنك اولاراق بير نئچه سي بئله‌دير: 

 «قيش چيخدي اوزو قره‌ليك كؤموره قالدي» 

«قيش گلدي قيليش گلدي» 

اردبيل: 

باشقا يئرلركيمي اردبيل ده ايسه‌دِي آيي‌نين  اوليندن بهمن ين اونوناجان بؤيوك چيلله دير و بهمن ين اونوندان آخريناجان كيچيك چيلله‌دير. اردبيل‌لي لر يايين آخيرلاريندا قوغون قارپيزلاري زنبيل لره قويوب دام ديرك دن آسارلاركي چيلله‌يه جان ساغلام قالالار. ايكي- اوچ گون چيلله‌يه قالان خانيم‌لار قاتيق چاليب چيلله گئجه‌سي نين قوناق ليقي ايچون باشقا حاضيرليق لار گؤره‌رلر. 

چيلله گئجه‌سي‌نين يئمك لريندن، تويوق- خوروز و پيلوو و «سوسانيا» ديركي سوغاني قيزاردارلار و ألچه ايله قاتيب پيشيره‌رلر. قوناقلار سوفرا باشينا ييغيشيب خؤره‌ك يئديكده، مزه‌لي احوالات لار تعريف له ييب بير- بيرلري ايله شوخلوق ائده‌رلر. سونرا قوغون قارپيزي آرايا قويوب ايتي‌بير بيچاق ايله كسركن دئيه‌رلر: 

«قارا بالاميزي بو گئجه كسدوك» 

شامي يئديك دن سونرا هره بير پييالا قاتيق ئييه رو بيرناغيلچي دا اولاركي باشلايار ناغيل سؤيله مه يه و كيمسه ناغيل چي دان گؤز گؤتورمه يه جسارت ائتمه‌ زكي اوندا گؤردون كوسدودا دينمه‌دي. گئجه ياريسي كي چيلله نين گيريشي دير و اگلنجه نين بيتيب قورتولان واختي دير، هامي بيرليكده چؤله چيخيب سسله‌نرلر: - «بويوك چيلله سن آللاه بك توتما» سونرا اود يانديريب ائولرينه قاييدارلار. 

چيلله گئجه‌سينده قارپيز و قاتيق يئمك ايچون بئله بير اينام‌لاري و اركي قاتيق يا يوغورت يئمك انساني ساغلام ساخلاييب گوجونو آرتيرار و قارپيزي سرين- سرين يئمك‌ده باعث اولار كي انسانين بئينينده كي قوردلار اؤله. 

اردبيل ين «نمين» ماحاليندا، «جئي ييد» آدلي بير كندوار كي چيلله گئجه سينده جماعت بير- بيري نين گؤروشونه گئده‌رلر و بو گئجه بوتون ائولرده «خشيل» حاضيرلانار كي اون، شكر و آزجانا دوزي سوايله قاتيب قاوورالاركي لاپ بركييه.  يئيه‌نده اونا ايستي اود آرتيريب بير آزدا ساري ياغ اوزه‌رينه  تؤكرلركي، ياغلي يوموشاق و دادلي بير خؤره‌ك اولار. بو گئجه‌ني قيز- گلين‌لر كمك له شيب بوغدا قاوورارلار كي اونا «قورقه» دئيه‌رلر و گرك كي هاميدان قاباغ خيرداجا بير معصوم اوشاق اوندان يئيه كي شايد آللاهين اونا رحمي گليب قيشي برك سويوق ائله مه يه. قاوورلانميش بوغدا سوزدورورسا، سو عوضينه قاتيق يا ِايران ايچرلر. 

اوسكو: 

اوسكونون «باويل» ين ده چيلله گئجه سي، نيشانلي قيزلارا چيلله ليك يوللايارلار و يولانيلان خونچالارين بيرينه ميوه ييغارلار. ميوه‌لر عبارتدير نار، آلما، پرتقال، آرمود و قارپيزدان. قارپيزا چوخ اؤنم  وئرديك‌لري ايچون، خونچالار يئتيرديك ده دئيه‌رلر: «گؤره‌ك چيلله قارپيزي يوللو يوبلار يايوخ» 

ايكينجي خونچايا حالوا، پشمك، كلّه قند  و اوچونجونه بيردست پالتار، چاديرا، جوراب، باشماق، آينا، داراق و قِيچي و دؤردونجونه گلين ين عائله‌سي ايچون خلعت قويارلار مثلاً چاديراليق، كؤينك ليك ، جوراب و چارقاد. 

خونچالار حاضيرلاشاندا، داماد ائوي قوهوم قونشودان دعوت ائده‌رلر كي گليب خونچالاري گؤره‌لر. چيلله آخشامي خونچالار يوللاناركن، خانيم لاردان بيري قارپيزي قولتوغونا ويريب گلين گيله آپار. 

قيز ائوي‌ده اؤز قوهوم قونشوسونو چاغيرار كي گليب خونچالارا باخسين لار. كيمسه خونچانين ميوه‌لريندن يئسه گرك كي يئرينه دستمال، جوراب و چارقاد يوللايا. خونچالاري گتيره نلره ده قيزين آناسي طرفيندن دستمال وئريله‌ر. نئچه گون سونرا خونچالاري بوشالديب قايتاراركن اونلارين بيرينده دامادا بير دست پالتار، بير جوت جوراب، جاناماز و بير قوطو شيرني يوللايارلار. 

اوسكو نون فئسه قنديس ين ده قيز ائوينه خونچا گئدنده، او اوغلان قيزلار كي ائولنمك يا اره گئتمك لري يوبانيبدي، قاپي‌لاريني نين اؤنونده دايانيب آياقلاري آلتينا بير كليد قويارلار و نيت ائله‌ركن گؤزله‌ يرلر كي خونچالار گلسين. خونچالار گلديك‌ده يولدان كئچن لرين سؤزونه قولاق آسارلار اگر اونلارين دانيشديقي سوز آچيق آيدين و اومود وئريجي اولدو اونو اوغورلوساييب اعتقاد بسله‌يرلر كي گلن چيلله يه جان بخت لري آچيلاجاق. البته بو سيرري اؤزگه لردن گيز‌له ده‌رلر و نيت لريني كيمسه يه آنلادماز لار. قيزلار، اوغلانلاردان چوخ بو ايشه فيكير وئره‌رلر. 

چيلله گئجه سينده بوتون ائولرده شنليك مجلسي قورولار و ائو اهلي بير- بيري نين دؤوره‌سينه ييغيشاركن چاليشارلار كي گئجه ني خوش كئچيرتسين لر. بو گئجه ده قارپيز ايله چاشني يئمه گي هئچ واخت اونودمازلار. اوزوم دن دوزه‌رله‌نن دوشابين اوزونه آغ بير مايا يا كفه ييغيشار كي اونا چاشني دئيه‌رلر. 

چيلله گئجه سي سُفَره چيخماقي پيس بيلرلر و دئيه‌رلر:  «كيم بو گئجه ني يولدا اولا، او بيري ايله جان يوللارداقالاجاق و ائو اوزو گؤرمي يه جك». 

اهر: 

اهرده چيلله گئجه‌سي قوغون قارپيز يئمك اونودولماز و عمل‌لري كئچن‌لرده نار، آلما و پرتقال‌دا اونا آرتيريب شامي يئديك دن سونرا كورسونون اوزه‌رينه سوفره آچيب قوغون قارپيزي مئجمه‌ئي‌ده گتيريب سوفره‌يه قويارلار. ائوين آغ ساققالي بيچاقي أله آليب «بسم‌الله الرحمن الرحيم» دئيه‌ر و باشلايار قوغون قارپيزلاري ديليم- ديليم كسيب هره‌نين پاييني وئرمه‌يه. آمما يئمك دن قاباق، دوعا اوخونار وهامي ليقلا آمين دئيه‌رلر. دوعا لاريندا بئله ديئله‌رلر: «آللاه بيزيم شهريميزه و مملكتي‌ميزه بركت وئر. قاباغا گلن باهاري ياغيشلي ائله. بو شلولارين بورجون يئتير و بيزيم عائله ميزي بوتون يئرگوي بلاسيندان محفوظ ائله. كسبي ميزه رونق وئريب ايشي ميزه بركت سال» دوعادان سورا يئمه‌يه باشلاييب گئجه ني دئييب گولوب ا‌ي‌له‌نرلر. 

چيلله گونو نيشانلي‌لار، آداخلي لارينا خونچا يوللويارلار و بوتون دوست – قوهوم لار خونچالاري حاضريلاماقدا كمك ليك ائده رلر. هر خونچا عبارتدير بير بولوت ياخشي شيرني، بير بولوت پرتقال، بير بولوت آلما، بير بولوت نار، بير دانا آينا ايله ايكي طاقه ياخشي پارچا و چاديراليق ايله كؤينك‌ليك دن. بونلاري دامادين ياخين دوست و قوهوم‌لاري گلينه يوللايارلار. دامادين اؤزوده مخصوص بير خونچا توتوب بير ايكي قواره ياخشي پارچا و قيزيل قولباق يا قيزيل بويونباغي‌ايله بير ليكده يوللايار. بير مئجمه‌ئي ايسه شام تداروكي گؤره‌رلر كي عبارتدي ايكي- اوچ بولوت پيلوو ايكي- اوچ دانا قيزارلانميش تويوق. 

چيلله آخشامي دامادين ياخين قوهوملاري آروادلي اوشاقلي بير يئره ييغيشيب ميوه و شيرني يئديك دن سونرا چاليب اوخوماقلا دلخوشلوق ائده‌رلر. گون باتانا ياخين خونچالاري حامبال‌لارين باشينا قويوب ايكي آرواد ايله بر ليكده گلين گيله يوللايارلار. 

خونچا گتيره‌نلرين شردانا و زحمت‌ يانالاري گلين ين عائله سي طرفيندن وئريله‌ر و خانيملاردا خونچالاري تحويل وئرديك دن سونرا «موبارك اولسون» دئييب قاييدارلار. 

خونچالارين ساييسي دولتلي‌لر آراسيندا اون بئش دن آز و قيرخ دان چوخ اولماز كي ائوه يئتيرجك قوهوم قونشو مبارك اولسونا گليب شيرني و ميوه‌لردن يئيه‌رلر. 

أرليك قيزلار و سوباي اوغلانلاركي گؤيول لريندن ائولي ليك كئچير چيلله گئجه سي فال آچارلار  و گله جكده حيات يولداش لاري‌نين هانسي اخلاق و روحيه ده اولدوقلارينا خاطير نيت ائده‌رلر. بئله ليك له كي نارين باشيني ائله اهمال و يوموشاقليق لا كسرلر كي ناردانا لارينا توخونمايا. توخونورسايئني دن نيت ائتمه‌لي و نار كسمه‌لي ديلر. سونرا ناري دادارلاركي شيرين اولورسا دئيه‌رلر گله جكده كي أر يا آرواد لاري گولش قاباق و گولر اوزلو اولاجاق. تورش اولسادئيه‌رلر: «واي گونوموزه كي أر يا آرواديميز قاش قاباقلي اولاجاق». 

تبريز: 

تبريز ده چيلله گئجه‌سي يئددي جوره ميوه يئيه‌رلر و اينام لاري واركي بو ايش باعث اولار يايي ترله‌مه‌يه‌لر و يانقين اولمايالار. ميوه‌لري يئيه‌ندن سورا دئييب گولوب ا‌ي‌لن‌مك باشلانار و ميوه‌لرين قابيغيني و اونلارين پولوشونو  آخان بير سويا تؤكرلر. بو گئجه آنالار، او قيزلارا كي أر ائوينده ديلر چيلله ليك يوللايارلار. يئددي جوره ميوه يوللاماقلا بير ليكده پيلو و خوروش و تي‌يه پارچادا يوللانار. 

دامادلار، نيشانلي لارينا و ياخين قوهوم لاردا بير- بيرلرينه ميوه، يئمه‌لي و باشقا تحفه‌لر يوللايارلار. كئچميش لرده چيلله نين ايلك گونونده، جماعت يوخودان آييلاركن آرواد اوشاقلا بيرليكده شه‌‌هرين قيراغينداكي گندوولارا ساري گئده‌رديلر. بو يئره يئتيرديكده، قئيچي نن ديرناقلاريني توتاراق، ساچلاريندان بير آز كسيب يونگول‌له ده‌ركن دئيه‌رديلر: «آغيرليغيميز بوردا قالسين» سونرا اؤزلري ايله گتيرديك لري قابدا بير آز سو گؤتوروب آپارايديلار. اعتقادلاري وارايدي كي گندوون سويو سئحير- جادونو باطل ائده‌ر و دويونه دوشن ايشلري آچا. مثلاً  اگر بير قيز ايسته‌يه ايدي بختي آچيلا گرك كي يويونماميش دان اول، بوسودان باشينا تؤكه‌ايدي و بير توكان چي كي موشتري‌سيز ايدي و ايشي كاساد ايدي آزجا او سودان توكانين قاباغينا سپردي‌لر كي موشتري سي چوخالا. 

علمدار: 

علمداردا ادئيه‌رلر كي اگر چيلله گئجه سينده مراسيم  توتماسان اوايل بركت سيز اولار و قيتليق اولاركن جماعت چئشيدلي ناخوشلوق لار توتوب بدبخت چي لي‌يه دوشرلر و آللاهين غضبي اونلاري توتار. 

چيلله گئجه‌سي فقط قارپيزا ايله قوغون يئيه‌رلر كي بوقارپيز و قوغون لاري يايدان آليب سرين بير يئرده سامان ايچينده ساخلايارلاركي چيلله گئجه‌سي يئيه‌لر. بير سيرا جماعت آرمود، هيوا و ناردا آلارلار. 

تكاب: 

تكاب دا چيلله گئجه‌سيني جشن توتوب نار، آلما، آجيل و قارپيز يئيه‌رلر و اعتقادلاري واركي اگر بو گئجه قارپيز يئيه‌لر يايين ايستي سي اونلاري اذيت ائله مز: بو گئجه كيمسه گرك ائودن ائشي‌يه چيخمايا و سُفَرده اولماياكي گلن ايله جان سُفَرده اولار. 

هابئله چيلله گئجه سينده بوغدا قاووروب داما سره‌رلر و اعتقادلاري واركي بو ايش ايله گلن ايل‌لري بركت‌لي اولار. قيز گلين‌لر بو گئجه‌ني أللرينه حنا قويوب سحره‌ جان آييق قالارلار. شام خؤره‌ك‌لري ده قوروت آشي اولاركي نوخودا يله پئنجردن دوزه‌له‌ر و آدينا «كاچي» دئيه‌رلر. 

جوانلار و اونلاركي آداخلي ديلار، نيشانلي‌لاري نين دامينا چيخيب بالاجابير دُوه‌‌جيگي آشاغي ساللايارلار. دُوه‌جيگي باهالي پارچالاردان دوزه‌لده‌رلر و آشاغي ساللاماق ايچون باشينا بيرايپ باغلايارلار. ائو اهلي كي بو رسم ايله تانيش ديلار، دوه بئلينده اولان خورجونا يئمه‌لي شئي‌لر دولدوروب دئيه‌رلر: «چك يوخاري آللاه مطلبيوي وئرسين. سونرا باشقا تانيش داملارا چيخيب دوه‌جيك‌لريني باجادان ساللاركن دئيه‌رلر: «موتالي قيللي چيخدي. من من موتال دان أل چكميشم موتال مندن أل چكمير». ائو يييه‌سي بير آز شيرني خورجونا ييغيب سؤيله‌ير: «گئد آللاه ساخلاسين». 

كيچيك چيلله يه گؤره بير سيرا عادت لرده واردي كي دئيه‌رلر بوگون چيلله فلان ائوده‌دي. قاليب شانسا اگر هاوا ياخچي اولسا دئيه‌رلر فلان كس گولر اوزلودي».  هاوا سويوق و قار- بورانلي اولسا محله‌نين آداملاري او ائو صاحابيني أله ساليب دئيه‌رلر: «نه خبريندي بابام.  بير آز گول‌ هاوا‌‌ ‌آچيلسين». 

 خوي : 

جماعت كاسيب دان دولتلي‌يه لازم بيلرلركي بازاردان پشمك و حالوا آليب ائوه آپارسين‌لار.  چيلله‌يه گؤره بير مئجمه‌ئي حاضيرلايارلار كي ايچينده پشمك، حالوا و قارپيز اولار. شامادا تويوق پيلوو يا پيلو و خوروش پيشيره‌رلر. شامدان سورا ائوين بؤيويي يئمه‌لي‌لري بؤلوشدوروب اوتورارلار صؤحبته. 

نيشانلي قيزلارا يوللانيلان خونچادا اون ايكي بشقاب اولار. بو بشقاب‌لارا پشمك، ميلاخ، جوربه‌جورحالوا، قارپيز، شيرني و آيري- آيري ميوه‌لر  دوزوب اورتادا بير بوخچا اولاركي خلعت دئييله‌ر و عبارتدير گلين دونو نان قيزيل دان. قيز ائوي چوخ احتراملا خونچالاري قوناق اوتاقينا قويوب حامبالا انعام وئريب يولاسالارلار. سورا دوست تانيشا و قوهوم‌لارا خبر وئره‌رلركي خونچالاري گليب گؤرسون‌لر. قوهوم قونشو خونچالاري گؤردوكده شادليق ائده‌رلر و اونون يئمه‌لي لريندن يئييب دئيه‌رلر:  «ائولري آباد». 

چيلله گئجه سينده اوقيزلاراكي تزه أر ائوينه گئديب‌لر، عائله‌لري طرفيندن چيلله ليك يوللانار و عقيده بونادير بئله ليك‌له چيلله‌نين آغزي شيرين اولوب قيش خوشلوق ايله كئچر. خونچالارا دوزوله‌ن حالوا لار اوچ جوره اولار:  1- چونجود‌ حالواسي   2- جه‌ويز حالواسي  3- كئشير حالواسي 

«خوي‌» ون «پره» سينده، چيلله گئجه‌سي نيشانلي اوغلانلار آتا آنا‌لاري‌له بيرليكده آداخلي‌سي گيله گئديب اؤزلري‌له بير قوغون‌دا آپارارلار. قوغونو اوتاقين وسطينده بؤيوك بير مئجمه‌ئي‌يه قويارلار. گلين‌ين آتا آناسيندان باشقا آيري قوهوم‌لار‌دااولارلار. سونرا گلين پرده داليندان ائشي‌يه چيخيب سلام وئره‌ركن چوخ مؤدب حالدا بير بوجاق‌دا اي‌له‌شر و واختي چاتاركن بيچاقي أْله آليب قوغونو ديليم- ديليم بؤلوب پايلايار. 

رسم‌دير كي قوغون بير ديليميني كوچه قاپيسي‌نين آغزينا قويارلار تا يوخسول بير آدام اونو گؤتوروب يئمك له ائوده‌كي اوغلان قيزلارين بختي آچيلا و گلين ايله داماد قوشا قاري‌يالار. اوغلان آناسي بو آندا نيت ائده‌ركي اوغلو، آلديقلاري گليني بوشامايا. بو ائلين سئويملي رسم‌لريندن بيري بودوركي هئچ كيشي گرك آرواديني بوشامايا. هابئله رسم ديركي چيلله گئجه‌سي شريت دن پالتار آسالار. صوبح اذاني‌ناچان پالتارلار شريت‌دن دوشورسه، بو اينام‌دا اولارلاركي بو ايل قيشي سويوق و قار- بورانلي اولاجاق و گرك‌كي أيين‌لريني بركيديب پالتار‌لاريني چوخالدالار. 

چالديران (قره‌عيني): 

چيلله گئجه‌سي قوهوم قونشولار بير يئره ييغيشماقلا فال آچيب چيلله‌»ني «بدر» ائله‌رلر. بو مراسيم ده ائل طايفانين بوتون اوغلان قيزلاري و خانيم‌لاري شركت ائده‌ركن. ائو صاحابي فال توتماق دان قاباق، قوناقلارا قاوورقا و «هديك»  وئره‌ر.  بوغداني يويوب پيشيره‌ركن اونا بير آز دوز و جويز ايچي قاتارلار كي هديك دئييله‌ر. قاوورقادا ساج اوستونده قاوورلانميش بوغدادير. بونلاري يئديك‌دن سونرا مراسيمه باشلايارلار. قيزلاردان بيريني كي هاميدان اوتانجاق و باش آشاغي دير سئچه‌رلر كي گئده بولاقدان سو گتيره. سويا گئتيدك ده يولدا گرك كيمسه ايله دانيشمايا، دؤنوب دالي يا باخمايا، آستيريب اؤسكورمه‌يه و سو قابيني يولدا يئره قويمايا و اگر بو ايش‌لردن بيريني گؤرورسه، ني‌يتي‌ باطل اولار و گرك قاييدا تزه‌دن باشلايا. 

گتيريله‌ن سويو باشقا بير قاباتؤكوب ايکی ايي‌نه  کی باشلارينا پامبوق دولانيب ديرسويون ايچينه سالارلار. او اي‌نه‌كي باشينا چوخ پامبوق دولانيب بير اوغلان آدينا و او ا‌يي‌نه‌ كي پامبوقي آزدير، بير قيزين آدينا سويا سالينار. ايي‌نه‌لر سويون اوزه‌رينده بير- بيرلرينه ياپيشيرسالار دئيه‌رلر كي بونلار بير بيرلري‌نين قسمتي ديلر. اگر ايي‌نه‌لر بير- بيرلرينه چاتماسالار دئيه‌رلر هره سي‌نين قيسمتي آيري‌دير. بو فالي بؤيوك چيلله‌نين اونونجو گئجه‌سينده ياداكيچيك چيلله‌‌نين اول گئجه‌سينده توتارلار. 

باشقا بير فال‌دا واركي اونا مؤهره‌ فالي ياكوپه سالماق دئيه‌رلر. بولاقدان گيتريلن سويون اوزه‌‌‌رينه اؤرتوك چكرلر واؤزگه‌دن گيزلي هره اؤز اوره‌يينده نيت ائده‌ركن سويا بير مؤهره يا مينجيق سالار.

سونرا بير قيز جيغاز أليني سويا ساليب مينجيق يا مؤهره لري بير- بير چيخاراركن بير ماهني يا باياتي‌دا ديله گتيره‌ر. سؤزونو ديئيب قورتارديقدا، آليني آچيب او وجوندا كي مؤهره‌ني گؤرسه‌در. مؤهره صاحابي، اوخونان ماهني يا باياتي دان اؤز نيتي نه گؤره تعبير ائده‌ر.  مثلا بير قيزكي نيت ائديب تئز ليكله أره گئده جك يايوخ، بو ماهني اوخونورسا سئوينجك اولار: 

ألينده بايدا گلين 

دورموشدي چايدا گلين 

آللاه مورادين وئرسين
 آچيلان آيدا گلين 

يا اگر بير قوجا خانيم نيت ائده‌كي اؤلنه‌جان اونا مشهد، كربلا و مكه زيارتي قسمت اولاجاق يا يوخ بو باياتي دئييليرسه اوره‌ك دن بير آه چكيب كدرله‌نر: 

گؤزون قالدي گؤزومده 
     تاب قالمادي ديزيمده 

گؤيول ايستير أل يئتمير 
    حسرت قالدي گؤزومده 

ماكو: 

ماكو و اونون كندلرينده ايسه، ائل ايچره‌ فال توتماق مرسوم دور آمما بو ايشي كيچيك چيلله‌نين آخير گئجه‌سي گؤره‌رلر. بير نفري بولاغ باشينا يوللايارلار كي گئديب سوگتيره‌ و گئديب گلنه‌جان گولمه‌يه، دانيشماغا و دالي يا چؤنوب باخماغا حقي يوخدي. سويو گتيرديك ده اونو بير قابا تؤكوب ايكي دانا پامبوغ لا سرينميش ايي‌نه‌ني سويا سالارلار. بو ايي‌نه‌لر بير- بير لرينه چاتير سالار او آدام كي ايي‌نه‌لري سويا آتيب دي سئوگي سينه قوووشابيله‌ر يوخسا، سئوگي‌سي اؤزگه‌يه قيسمت اولار. بو ايشي گئجه‌نين سونوناجان نوبت ايله تكرار ائده‌رلر و بيرليكده بو شعرلري اوخويارلار: 

آي چيلله چيلله قارداش 

آتين قمچي‌له قارداش 

بير گلدين دانيشماديخ 

قلبيم آچيلا قارداش 

اورميه: 

چيلله گئجه‌سيني اورميه‌لي لر جشن  توتوب شادليق ائده‌رلر. قوغون قارپيز يئمك ده بير عادت كيمي مرسوم دور. قارپيز يئيه‌رلر كي گلن ايلي ساغلام ياشايالار.  قوغون قارپيزدان باشقا فصلين يئميش‌لري، گولاب‌لي پشمك جويز حالواسي و ميلاخ‌دا مجلس‌لرينده اولار. بونا گؤره‌ده حالوا ساتان توكانلارين قاباغي اوقدر قالاباليق اولاركي ايي‌نه سالماقا يئر اولماز. جويز حالواسي عبارتدير دوشاب ايله جويز ايچيندن. دوشابي اوقدر قاينادار لاركي بركييه و صونرا اونا قند جوهري آرتيرارلاركي رنگي آغارا. 

اونو بير تاختانين اوستونه قويوب دؤيه‌ج ايله تاپدارلار. اونو تاپداديقجا، اوزونه جويز ايچي سپه‌رلر و بو ايشي اوقدر گؤره‌رلر كي بير برك و آغ حالوا كي ايچي دولودي  جويزايله أله‌گلر. قيشين سويوغوندا بو حالوا آدامي بير پارچا اود ائله‌ر. 

جويز حالواسيندان باشقا، كئشير حالواسي دا پيشيره‌رلر كي كئشيري رنده‌‌له‌ييب اجاق اوسته قويارلاركي اؤز سويو ايله پيش‌سين. سورا اوستونه دوشاب تؤكوب وارگوج ايله قاينادارلار كي شيره كئشيرين جانينا ياتيب بركييه.  اوجاقدان گؤتوردوكده اوووج- اوووج جويز ايچي اونا آرتيريب قارشيديرارلار. قاليب سويودوقدان سورا يئمه‌لي بير حالوا اولور. 

كئچميش لرده چيلله گئجه‌سي كورسونون دؤوره‌سينه ييغيشيب گئجه ياريسينا جان ديئيب گولوب صؤحبت له شرديلر. شاما دا پيلو و يا كوفته پيشي‌ره‌رديلر و شامي يئديك دن سورا، مئجمه‌‌ئي يه دوزدوك ‌لري يئمه‌لي لري آرايا قويوب قورتولونجا يئيه‌رديلر. 

چيلله گونو نيشانلي اوغلانلار، نيشانلي‌لارينا چيلله ليك يوللايارلار و گئجه‌ني قوهوملار بير يئره ييغيشاركن آغا- خانيم‌لار بير- بيرلريندن آيري قووال چاليب اي‌له نرلر. اورمولو لار دئيه‌رلر كي‌ كيچيك چيلله بؤيوك چيلله‌دن سويوق اولار. نييه‌كي كيچيك چيلله گلمه ميشدن آند ايچركي «ائله سوووخ اولاجه‌يم اوشاخلاري بئشيكده قورو دام». 

كيچيك چيلله‌نين آخيرلاري داوارلارين دوغوم واختي و پيشيك‌لرين ميروولانمالاري‌دير و اسفند  آيي‌نين بايرام آيي اولدوغونا گؤره، ياغان قارلارا چئشيدلي آدلار وئريله‌ر‌كي اونلارا موشتولوقچي قار ، بيلديرچين قاري، قار قار قاري، سئرچه قاري و چرشنبه قاري دئيه‌رلر. بو قارلار بير سيرا قارلارديلار كي دوام‌لاري آزدي و أريديكجه قاباقكي قارلاري دا اؤزلري‌له أريده‌رلر و ائل ايچره قاريئيه‌ن آدلانارلار. 

اسفندين اورتالاريندا بير جوره بولبول تاپيلاركي اونا «چيخ يازا» دئيه‌رلر و باهارين موشتولوقچوسودور. بولبول اوخودوقجا «چيخ يازا» دئيه‌ر و چيخ يازا گلنده حاجي لئي‌لك‌لرين باهارين گلديسيندن خبري اولوب سولارا ايشه‌ركن سولاري قيزديرار. 

مياندواب: 

مياندوآب را چيلله‌يه بير ايكي هفته قالان، آروادلار ائوين هيسين آليب سلقه سهمان ائده‌رلر. نييه‌كي ايكي چيلله آراسي ائولري تؤكمزلر و دئيه‌رلر: «چيلله‌ ني‌ سينديرماريخ» 

چيلله گئجه‌سي ياخشي شام پيشيريب يئديك دن سورا، قارپيز و حالوادا آرايا چيخار و معتقدديلر كي شيرين يئمك‌له چيلله هاواني سويودماز و جماعتي اذيت ائتمز. گئجه ياتاندا دا آينايا باخيب ياتارلار. چيلله‌نين آخير گونو خانيملار حالوا پيشيريب دئيه‌رلر: «ايندي كه قيش بيزيم ائويميزدن چيخيب گئده‌جك قوي آغزي شيرين گئتسين او گونون آخشام چاغي‌سي دا اوديانديريب اوستوندن آتيلار كن دئيه‌رلر: «چيلله قوودي، چيلله قوودي، سحر مينجيق، سحر مينجيق» 

مياندوآب خلقي ايكي چيلله‌ني قارداش بيلرلر. بؤيوك چيلله ني بؤيوك قارداش و كيچيك چيلله‌ني كيچيك قارداش. اسفند آيي‌نين 10 گون اولينه‌ده چيلله بئچه دئيه‌رلر. 

مرند: 

مرندده بؤيوك چيلله‌نين اولينده ساياچي‌لار يولادوشوب قاپي- قاپي گزه‌رلر. ساياچي لار شعرقوشوب چئشيدلي مضمونلارلا خلقي تعريف له‌ييب گولدوره‌رلر. ساياچي نين بير دانا تورباسي، ايكي دانا ديه‌نه‌يي و أل نه وئريم اسكي بير پالتاري اولار. 

مرندين جماعتي ساياچي لارين گلمه‌سيني  اوغورلو بيلرلر و گاهدان ايسه، اوشاقلاريني گؤرسه ديب دئيه‌رلر بونا تعريف دئه. ساياچي نين دوزلو ايش لريندن بيري، دئيينگن آروادلاري يانسيلاماق و اونلارين  حاققيندا مزه‌لي و گولمه‌لي سؤزلر قوشماق ديركي بويول ايله خلقي گولدوروب پول آلارلار. 

كوسا گلين مراسيمي 

قديم زمانلاردان قالميش بير ناغيلا گؤره حضرت موسي، شعيب‌ين يانيندا چوبانليق ائتديكده بايراما أللي گون قالان، قويونلارا باش چكر كن گؤروركي هاميسي ائكيز دوغوبلار. ائوه قاييديب خانيمينا موشتولوق وئره‌ركن او قدر سئوينجك اولوركي آز قالير قول قاناد آچسين. كوسا گلين مراسيمي ده كي ايندي ليكده «ابهر» ده و آذربايجانين باشقا يئرلرينده مرسوم دور بو ناغيل ايله ايلگي‌لي دير. ها بئله آذربايجاندا قيش فصلي‌نين قارلي بورانلي اولدوغونا گؤره، سورونون داغدا داشدا ياييلماسي مومكون دئييل و مال دا وارلار هاميسي «كوم» لارداديلار و چوبانلار دا بئكار قالاراق گليرلري اولمور. چوبانلاردا بو آرادا بير ايش گؤرمه‌لي ديلر كي معاش لاريني تأمين ائتسين‌لر و اودوركي بؤيوك چيلله قورتولا قورتولدا باشلايارلار كوسا  چيخارتماغاكي ييغديقلاري آذوقه ايله، قيشي كئچينه بيلسين‌لر. 

مال حيوان صاحابلاري‌دا، كوسانين قدميني بركت‌لي بيليب اوغورلو سايارلار و اعتقادلاري واركي كيمسه كوسايا دولاشا و سونرا محبت ائديب راضي يولاسالا، گله‌جه‌يي خوش اولار. 

كوسا گلين مراسيمي نين واختي، بؤيوك چيلله‌نين آخيرلاري و يا كيچيك چيلله‌نين اول لري ديركي نوروز بايرامينا أللي يا أللي بئش گون قالان باشلانار. 

نئچه گون قاباقدان چوبانلار توپلاشيب هره بير پول قوياركي شريك لي‌يه نار يا پرتقال آلسين‌لار. سونرا نئچه‌سي مأمور اولاركي بو ميوه‌لري قاپي- قاپي پايلاسين‌لار. ميوه‌ني چوبانلاردان آلان ائو اهلي‌ده قاييديب سئوينجك دئيه‌ر: 

«موشتولوق كي كوسابو گونلر گله‌جك» ائوده‌كي لرده «خوش گله‌ جك» دئيه‌رلر. جماعت بو ميوه‌لره «كوسا پايو» دئيه‌رلر و اعتقاد بونا ديركي كوسا پايي گلن ايلين خئيير بركتي دير. ائو اهلي ييغيشاركن كوسا پاييني ديليم- ديليم ائديب هره‌يه بير پاي وئره‌رلر. سونرا هره اؤز گوجونه گؤره كيشميش، اون، دوگو، لپه، نوخود، مرجومك، ساري ياغ، سوغان، قووورما، يارما، ايي‌ده، چؤره‌ك و يا پول قيراغا قوياركي كوسايا وئرسين‌لر. 

كوساگلين دسته‌سي و پالتارلار 

كوسا دسته‌سي بئش آلتي چوباندان دوزه‌له‌ر‌كي اونلارين ساييسي كنددن كنده فرق ائده‌ر. مراسيمي نه قدر اؤنملي و مفصل توتسالار، او قدرده آدام‌لارين سايينا آرتار. 

«خلخال‌»ين كيوي سينده داوارا گئده‌ن چوبان «گلين» قيليغينا دوشركن يئددي قلم‌دن بئزه‌نيب آدينا «صنم» دئيه‌رلر. صنم اوزون بير ايپك دون گئيه‌ركي تومان آدلانار و بير يايليق باغلاياركي داباني‌نين اوجوناجان اونون ايپ‌لري تئل- تئل ساللانار. اوزونه‌ده بير تور سالار كي گؤزلري نين اوستونه جان توتار و ألينه بير چووالدوز آلاركي اونا دولاشان و ايگه‌شن اوشاقلاري قووالاسين. 

مالا گئده‌ن چوبان دا «كوسا»  قيليغينا دوشركي گلين ين أري ساييلار. كوسا كؤهنه پالتار گئيه‌ر و كئچه‌دن ياگئچي دري سيندن بير پاپاق قوياركي بوينوناجان توتار. پاپاقا ايكي دانا بورنوز تاخار و ايكي يئردن گؤزجه دله‌ركي قاباغي گؤرسون. بئلينه ده بير كمر باغلار كي نئچه يئردن اونازنيقيروو آسار. بير ألينه آغاجدان قيلينج آليب او بيري ألينه‌ده چوماق يا زنجير آلار. 

«تكاب» دا آمما كوسانين اوزو پاپاق آلتيندا گيزله‌نمز و آغ يون دن اوزون بير ساققال جورله‌ييب بورنوز عوضينه پاپاقا ايكي دانا سوپورگه باغلايار. بير اينك قويروغودا دالدان پالتار لارينا تيكه‌ر و اگر هاوا چوخ سويوق اولماسا قيچ قولونو چيرمالاييب قارا ياخار. اؤزونولاپ آرتيق دئوه‌ اوخشاتماق ايچون ده كوره‌يينه پارجا تيخيب «كوما» يا كوششك چيخاردار. 

گئچي اوتاران و بيزو وا گئده‌ن لرده زيرنا بالابان گؤتوروب چالا- چالا يولا دوشه‌رلر. ايكي نفرده تورباچي سئچه‌رلر كي خلق دن آلديقلاري هديه‌لري، داشي يا بيلسين‌لر. ائو- ائو دولاناركن چوماق، زنجير ياقيلينج ايله كوسا قاپيني برك‌دن چالار و اوينا- اوينايا ائوه گيره‌رلر. ائوده‌كي‌لر سيئونجك حالدا كوساني دؤروره‌له‌رلر و اوشاقلار اويونا قوشولاركن قيامت قوپاردارلار. كوسا، گلين و يانچي‌لار، چاليب اويناياركن بو شعرلري ايسه‌ اوخويارلار. 

كوسا گلير هاوادان 

دوني‌وار يئل قاوادان 

كوسانين پايون گتير 

خانيم ائوين آبادان 

جانيم قره‌باشي قويون 

قارلي داغلار آش قويون 

اوچ گون اوچ گئجه‌ كئچه‌ر  
كوسايا يولداش قويون 

تكاب‌ين يولقوج آغاج كندينده بونلاري اوخويارلار: 

سورونون گؤزي قويون 

دولان گل دوزي قويون 

ايل‌ده ائكيز گتيريب 

يؤيوندور بيزي قويون 

                                      ***
داغلاردان اندي قويون 

دولاشدي بندي قويون 
سود قئيماغي بول ائله 

سؤيوندور كندي قويون 

***
جانيم اوقاطار گئچي 

قايادا ياتار گئچي 

قيش ساووقي گلنده 

بالاني آتار گئچي 

***
آي جانيم خاللي گئچي 

ممه سي باللي گئچي 

اوجا قايا باشيندا 


بسلي‌ييب دي‌يال گئچي 

***
قويون باخار  داغلار 

سئل تك آخار داغلارا

آراندا اولان سوري 

        يايدا چيخار داغلارا 

***
كيچيك- كيچيك چپيشلر 

 ياوشانين باشين ديشلر 

گئده‌ر داغلاري گزر 

         گلر آراندان قيشلار 

***
كوساگليري گؤرين 

        سلام وئريري آلين 

او آلاقره قوزوني 


كوسا يا بير پاي وئرين 

***
جانيم باهارلار گؤردوم 

نه تامارزيلار گؤردوم 

چوبان داغدان اننده 

چوخلي قوزولار گؤردوم 

***
يئرين داغ اولسون چوبان

كئفين چاغ اولسون چوبان 

سوروني ياخچي ساخلا 

اوزون آغ اولسون چوبان 

***
كوسا گلير هاوادان 

سققلي يئل قاوادان 

كوسانين پايين گتير 

خانيم ائوين آبادان 

***
آي جانيم آغ باش قويون 

قارلي داغلار آش قويون 

ياغيندان پيلوو اولار 

قويروغوندان آش قويون 

***
آي جانيم شيشك قويون 

يونون بير دؤشك قويون 

بولاماني تئز يئتير 


آغلاشير اوشاق قويون 

***
آي جانيم خاللي قويون 

ممه‌سي باللي قويون 

سوري داغدان گلنده 

توتاراق ياللي قويون 

***
كوسا ياخچي كوسادي 

يئري يوردي قايادي 

اونون گؤزل سؤزلري

ياتانناري اويادي

***
قويونون اوچي گلدي ي

دولاندي كؤچي گلدي 

سورونون قاباغيندا 

        بير‌آلا گئچي گلدي 

***
قويونون يوزي گلدي 

دولاندي دوزي گلدي 

چوبانين قوجاغيندا 

        بير امليك قوزي گلدي 

***
داغلاري دره‌لري 


داشلاري بره‌لري 

اوتورون قويون ساغين 

چوخ اولسون كره‌لري 

***
آي جانيم قويون آغي 

دولاندي گلدي داغي 

قيرتار قره‌قياغي 


ايچر سرين بولاغي 

***
آي جانيم قويون آغي 

دولاندي گلدي داغي 

چوبانا چاريخ باغي 

        قيزلارا جهيز باغي 

«خلخال»ين گيوي سينده «گلين» دي كي  شعرلري اوخويار و بئله دئيه‌ر: 

خالا- خالا  دور ايندي 

يوك ديبينه سوز ايندي 

چؤمچه‌ني دولدور ايندي 

آللاه بالون ساخلاسين 




     بيزي يولاسال ايندي 

كوسا شعرلري اوخوياركن گولمه‌لي ايش‌لر گؤروب اويون چيخاردار و پاي‌لاريني آلما يانجا دسته‌ ائودن چيخيب گئتمز. مثلاٌ «ابهر» ده كوسا حه‌يه تي آلت ويرار اوست چيخار و نه‌ وئريم شئي‌لري قيلينج ايله تاپداييب سينديرار. «تكاب» ين يولقون آغاج كندينده «گلين» آروادلار ايچينه گئديب اونلاردان ايي‌نه ايله سانجاق آلار «خلخال» ين كيوي سينده اگر كوسايا وئري‌لن پايين ايچينده ساري ياغ اولماسا، كوسا ائودن چيخيب گئتمز. نييه‌كي ائو صاحابي گرك بئله ليكله كوسايا بوغ ياغي وئره و  وئرديك‌لري ساري ياغ‌دا داديمليق يوخ بلكه دويوملوق اولا. 

«تكاب» دا نيرقيز و برك آداملاردان بيرزاد چيخارتماق ايچون، كوسا اؤزونو اؤلومه ويرار و پاي آلمايانجا ديريلمه‌ز. كوسا، پايينا چاتديقدا بير داها دا اوينايار و دوعا ائده‌ركن ائودن چيخار. «خلخال» ين كيوي سينده كوسا دوعا ائتديك ده بو سؤزلري دئيه‌ر: «آللا ايؤوه فرش وئرسين. يوز ايل بو ايل لردن سيزه قسمت ائله‌سين». 

 كوسا دسته‌سي ييرائودن چيخيب اوبيري ائوه گئتديكده، جماعت بؤيوك دن كيچي‌يه قدر، كوساني قار گول‌له‌ سينه توتارلار.  نييه كي بئله ليك له ايسته ييلر قيشي، كوسانين دسته‌سي ايله بيرليكده كنددن قووسون‌لار. 

بير سيرا جماعت‌ده ايشي شوخلوق دان كئجيره‌رلر وارگوج ايله كوساني قار گول‌له‌سي له تاپداييب اينجيده‌رلر. كوسا اونلاري قووالار و توتارسا، چوماق ايله نه‌يئييب سن تورشلو آش. أليندن گلنه‌جان ويرار و چووالدوزايله اونلاري قووالار. بئله‌ليك له بو مراسيم ادامه تاپار و آخيردا هر نه ييغيشسا آرالاريندا بؤلرلر. 

اينام و عقيده‌لر 

«ابهر» ده اوغلان لاري اولمايانلار، نذر ائده‌رلر كي اگر اوغول صاحابي اولسالار، كوسا گلنده اوشاقي اونون تورباسيناسالالار. نذرلري قبول اولورسا، بو ايشي گؤروب كوسا تورباني چيي‌نينده دولانديرار و اوشاقين آناسي بير تييه پالتار وئرمه‌يينجه، اوشاقي يئره قويماز. شايدده ائله بو ناگؤره ديركي او شاقلار بؤيودوكده جويز، قار و كسسك آتماقلا بو ايشين عوضيني كوسادان آچارلار. 

«خلخال» ين كيوي سينده خلقين اعتقادي بوديركي كوسانين گلمه‌سي، ائوين غم- غوصه‌سيني ييغيشيديريب آپارار و قاباغا گلن ايل‌ شادليق و خوشلوق ايله كئچر. هابئله سونكي ايلده قوراقليق و قيتليق دان خبر اولماز. 

كوسايا ايگه‌شمك و اونون دسته‌سيني أله ساليب اونلاري جين‌لت مك ده اوندان اؤتري دوركي دئيه‌رلر: «كوسا يا دولاشسان عاقيبه‌تين خير اولار». 

قارياغا- ياغمايا كوسا گلين مراسيمي توتولار و جماعت بو اينام دا ديلاركي كوساگلين مراسيمي توتولسا داوارلار بلادان قورتولارلار و گله جك‌لري قضا قدر سيز اولار. 

«ابهر»ده كوسالار كندين آغاسي‌يا وار دولتلي‌سي‌نين ائوينه گئدنده، لاپ باش دا گلين گيره‌ر و گيرديكده اؤزو‌نو گيزله‌ديب گؤزدن ايته‌ر. سونرا كوسا گيريب اونون هاردا اولدوسونو سوروشار. آمما گلين دن كي خبر اولماز كوسا اؤزونو يئره ووروب اؤله‌ر. ائو  ييه‌سي كي قاباقدان بيلير كوسا گله‌جك‌دي، اونا بير دست پالتار حاضيرلاييب ساخلار و كوسا اؤله‌ركن، كفن عوضي اونا وئره‌ر. 

گاهدان ايسه، كوسا يا پول وئره‌رلر كي كفن پولو دئيه‌رلر. كوسا پايينا چاتاركن، گلين‌ده تاپيلار و دسته‌ايله بير ليكده ائودن چيخارلار. 

كوسا ائوه گيره‌ركن بو سؤزلري دئيه‌ر: «بُيراما اللي گون قالير، كوسانين پايين گتير، پارالاما بوتون گتير». يادا بو شعرلري اوخويار: 

قوزو قوزو گلدي قوزو 

قيرميزي قوزو گلدي 

بيراما أللي گون قالموش 

قيرميزي قوزو گلدي 

آي صنم، دئده‌م 


ننه‌م سنه قوربان صنم 

آي صنم، جان صنم 

منه سنه قربان صنم 

كوسا مراسيمي

زنجان و آذربايجانين باشقا شهرلرينده «كوسا گلين» ين تايي بير عادت و عنعنه ده واركي «كوسا» مراسيمي آدلانار. خُرم دره‌لي‌لر اونا «آغ كوسا، قاراكوسا» دئيه‌رلر و اعتقادلاري واركي بو رسم «حضرت ابراهيم خليل‌الله» ين زامانيندان قاليبدي 

كوسا چيخارتماقين واختي يئردن يئره فرق ائدير.  «تكاب» ين «زره‌شوران» ين‌دا دِي آيي‌نين اول‌‌لرينده، «خوي‌»‌ دا قيرخ- اوتوز گون نوروز بايرامينا قالان، خرم‌دره ده قيرخ گون نوروز بايرامينا قالاندان چرشنبه‌سوري يه جان، «ابهر» ين  «شناط» ماحاليندا أللي گون نوروزا قالان و «پلدشت» ده چار- چارلاردا بو مراسيمه باشلايارلار. بو مراسيمي دولانديران لار بئش نفرديلر آغ كوسا، قارا كوسا، صنم، دول چالان و تورباچي. 

آغ كوسا، گئن بول بير تومان گئييب بير جوت يون جوراب آياغينا تاخار و توماني‌نين آغزيني چيرمالاييب جورابينا سوخاركن جوراب باغي‌له برك- برك بركيته‌ر. 

         آغ گئچي‌نين دريسيندن باشينا بير بؤرك قوياركي كوسا بؤركي دئيه‌رلر وألينه‌ده بير چوماق آلار. نئچه دانا زينقيروو دا كمريندن آسيب دبه‌شديكجه سسله‌نر. آغ يون دن يا آغ آتين توكوندن ده‌قالين بير بوغ قويار. بعضي يئر‌لرده چوماق عوضي، كوسا ألينه بير اوزون سوموك آلار. 

قارا كوسادا آغ كوسا كيمي پالتارگئيه‌ر آمما بؤروكونون رنگي و قيليغي باشقا جوره اولار. اونون بؤركي قارا گئچي‌نين دريسيندن دوز‌ه‌لر و بير جوره تيكرلر كي اوچ يئردن دلي‌يي اولار. باشا قويدوقدا بوتون اوز گؤزونو بوينوناجان توتار، آنجاق گؤزلري نين قاباغي و آغزي نين اؤنو آچيق اولاركي گؤروب دانيشا بيله. 

صنم كي دسته‌نين گليني دير، يئني جه بويا باشا چاتميش بير اوغلان ديركي سلقه سهمانلي بير آرواد پالتاري گئيه‌ر. تومان كؤنيگي داباني نين اوجوناجان ساللانار و بير يايليق باغلاياركي دسمال ايله باشي نين دؤوره‌سينده دويونله‌نر. گاهدان ايسه تانينماماق ايچون بير تور اؤرتوك ده اوزونه سالار. «دول چالان» دا دسته‌نين سازچي‌سي دير و بؤيوك بير توي ياقاوال گؤتوروب چالار. سازچي‌لارين سايي آرتيرسا، آيري بير موسيقي آلت لري ده چالينار. 

تورباچي بؤيوك بير تليس يا چووال گؤتوره‌ركن ائولردن ييغيلميش هديه‌لري توربايا دولدوروب مراسيم قورتولدوقدان سونرا، دسته آداملاري ايچره بؤله‌ر. 

كوسا دسته‌سي سحر آچيلاركن يولا دوشوب ائو- ائو گزه‌ر. قاپيلارا يئتيره‌ركن تويچو تويي سس‌لن‌ديره‌ركي ائو صاحابي نين خبري اولسون. ائو صاحابي‌نين ايذني‌له ايچري گيريب سازچي نين چالديقي هاوا ايله صنم له كوسا باشلايارلار اويناماقا. دسته دن بيري‌ده باشلايار گولمه‌لي شعرلر اوخوماقا. مثلاً خُرم دره‌نين‌ «هيدج» ين ده بو شعرلري اوخويارلار: 

كوسا كوسا هاندان گلر 

يولي قويار دامدان گلر 

بئچارا قالدي كوسا 

كفن سيز اؤلدي كوسا 

آفتافا دليك سوتوتماز 

بئچارا قالدي كوسا 

كفن سيز اؤلدي كوسا 

آفتافا دليك سو دورماز 

بئچارا قالدي كوسا 

كفن سيز اؤلدي كوسا 

«پلدشت» ده  ايسه بو شعرلري اوخويارلار: 

كوسام اؤلمك ده‌دي 

گؤزلري چؤلمك‌ده‌دي 

بير قارنيان بير قوجا 

ماليني بؤلمك ده‌دي 

شعرلر اوخوندوقدان سونرا، آغ كوسا ايله قره كوسا اويون بئزه‌يب ائو صاحابينا آنلادارلاركي گئتمك واختي‌دي و پايلاريني ايسته‌يرلر. 

«ابهر»‌ين «شناط» ين‌دا اويون كي بورا چاتدي، قارا كوسا أل آياق ائديب  صنمي آغ كوسا گؤرمه‌ دن آپاريب گيزله‌در. آغ كوسا اوينايا- اوينايا بيردن گؤره‌ركي صنم يوخدور. قارا كوسادان اونون‌ هاردا اولدوسونو     سورو‌شار آمما جاواب آلانماز. صنمي‌ هارايلايار. «آي صنم! دده‌م! ننه‌م!» بيرسس ائشيد‌مه‌دن باشلايار قارا كوسا ايله‌ ساواشماغا. چوماق لاريني  بير-بيرينه چاليب حيه‌تين دؤورسينده فيرلانارلار. سازچي آرايا گيريب دئيه‌ر: «صنمي تاپميشام آغ كوسا دئيه‌ر: «هاردا ايدي؟» جاواب  ائشيده‌ر: «ائو يييه‌سي‌نين اوغلو اوغورلاميشدي!»  آغ كوسا ائوصاحابيني جرمه‌لي‌ير ودئيه‌ر: «گرك بوقدر كيشميش،  اوقدر چؤره‌ك و بير آزدا چاي  قند وئره‌سيز!» 

ائو صاحابي كي قاباغدان بيليرنه ايشلر اولاجاق، حاضيرلاردقي شئي‌لري جرمه عوضي كوسايا وئره‌ر. بو آندا صنم ده تاپيليب گلر و چاليب اوخوماقلا ائودن چيخارلار. 

«ابهر» ين «شناط» يندا بو اينام داديلار كي كوسا رسمي ائوين درد- غمين ييغيشديريب آپارار و يئرينه شادليق گتيره‌ر. 

آذربايجان‌دا خيديرنبي مراسيمي   

آذربايجان ائل عادت و عنعنه‌لريندن ساييلان خيديرنبي يا خضر نبي مراسيمي، ائل ايچره بير بايرام كيمي مرسوم‌دور. بو مراسيم ايكي چيلله آراسي باشلانيب بيتير و  بئله ليكله خضر حضرت لريندن اوغورلو و خوش گله‌جك ايچون يارديم ديله‌نير. 

اردبيل جماعتي چار- چارا يعني كيچيك چيلله‌نين سون دؤرد گونونه و بؤيوك چيلله‌نين دورد گون اولينه «كورواوغلو» يا «خيديرنبي» دئيه‌رلر و اعتقاد بوناديركي  چار- چاردا قيشين شد‌تلي سويوق لاري آزالير و تورپاغين جانينا ايستي گليب سولار قيزيشير. خيديرنبي  مراسيمي نين باشلانماسي دا بوگونلره عاييد دير و اوقادين لار بو ايشين قاباغنينا دوشه‌رلر كي بير حاجت يا أل چاتماز ايستك لري واردي. اوشاقلاري اولمايانلار، اوشاقي اولوب قالمايانلار و اوغلان اوشاقي آرزو لايانلار  خيديرنبي مراسيمي‌ني توتماق ايچون نذر ائده‌رلر و اگر حاجت لري يئرينه يئتيرلن سن بو ايشي گؤره‌رلر. هردن‌ايسه خيديرنبي مراسيمي ني توتارلاركي گله‌ جك ده مطلب و ايستك لرينه قاووشموش اولسونلار. قاپي- قونشودان و قوهوم قبيله دن ييغيشيب هره اؤز وارينا گؤره بوغدا، آرپا، داري، مكه، چه‌دنه، قارپيز و قوغون توخومي، نخود، چونجود، مرجومك، لوبيا، گونه باخان توخومي و بير آزدا گشنيز توخومي وئره‌رلر تا «قاووت»  جورله‌يه‌لر. اونلاري قووورددوقدان سونرا، أل دييرماني‌له اويودوب أله‌يه‌رلر و بير تشته تؤكرلر. تميز و خلوت بير  اوتاق دا ايسه آغ يا قيرميزي بير شالي سفره‌ كيمي آچارلار. تشتي شالين اوزه‌رينه قويوب اونون دؤورده‌سينده رنگلي شاملار  يانديرارلار.  آفتافا له‌ين، آينا، داراق، بير جيلد قرآن كريم و تميز بير سجاده‌نين سفره‌يه دوزمه‌ييني ده اونوتمازلار. 

نذر صاحيبي قوناق ليق وئريب قوناقلارشامي يئديك دن سونرا، دئييب گولوب ا‌ي‌له‌نرلر و ائولرينه قاييداندا هامي ليقلا تشتي قويان اوتاقا گئده‌رلر و هره بير او ووج قاووت دان گؤتوروب اوره‌يينده كي حاجتي حضرت خضردن يارديم ايسته مك ايچون ديله‌گيتره‌رلر. سونرا اوتاغين قاپيسيني باغلاييب كيمسه‌ني اورا قويمازلار. جماعت معتقدديرلر كي گئجه ياريسي حضرت خضر او اتاقا گله‌جك و دستماز آليب ناماز قيلاجاق. هم ده أليني قاووت لارين اوستونه قويوب قامچي سيله بيير جيزيق ساليب گئده‌جك.

سحر اولجاق ائو خانيمي حضرت خضرين أل يئريني زيارت ائديب قاووتا بير آز شكر يا دوشاب قاتار. سونرا قاب‌لارا چكيب قاپي- قاپي پايلايار. قابلاري بوشالديب قايتاران قاپي- قونشودا يئرينه قند، شيريني، يومورتا و ياپول قويوب  دئيه‌رلر: 

«پايوز چوخ  اولسون. آللاه قبول ائله‌سين». 

اردبيل‌لي‌لر  ايچره بير ناغيل‌دا واركي دئيه‌رلر ايل‌لرين بيري ائوخانيملاري قاووت جورله‌ين زامان، كورواوغلو بورانا دوشوب قاردا قويلانار. آمما آللاه تعالي كور اوغلونون ياخشي انسان اولدوغوايچون، هاواني قيزديريب قارلاري أريده‌ر. اونون ايستي‌ نفسي ده قارلاردا بير دئشيك آچيب يولدان كئچن لري اورايا چكه‌ر. خلق ييغيشيب قارلاري آتاركن كورواغلونودا ديري تاپارلار. 

خلخال : 

خلخال‌دا بهمن آيي‌نين اونوندان بهمن‌ين آخرينا جان، پنجشنبه‌ گئجه‌لريني عزيز و محترم سايارلار و بوگونلرين خيديرنبي‌يه تعلقي اولدوغو ايچون، قورد قويماق يا قورد پايلاماق آديله بير مراسم توتارلار. بئله ليكله كي نذري اولان عائله‌لر ائوده اوجاق باشيندا شام يانديرماقلا يئددي جوره توخومو بير-بيرينه  قاتيب قوورارلار. سونرا اويودوب ايي‌ده انو ايله قاتارلار. پنجشنبه گونونه قوهوملاري شاما چاغيريب قوهوملاردا اؤزلري‌له شيرني يا كلّه‌قند آپاراردلار. خانيملار كؤمك‌له‌شيب اونلاري أله‌رلر. سونرا دعا اوخويوب صلوات چؤووره‌ركن أله نميش اونلاري أل ديمز يير يئره قويارلار و اوستونه بير شال چكركن دؤوره‌سينه آينا، داراق، سو و بير جيلد قرآن مجيد دوزوب شاملاري يانديرارلار. عقيده‌لر واركي گئجه‌ني حضرت خضر گليب قاووت لارا بركت وئره‌جك‌دير. 

بو ايشدن سونرا قيز- گلين‌لر توپلاشيب خانيم‌لارلا بير ليكده باشلايارلار شادليقا و دئييب گولمه‌يه و أي‌لن‌نجه‌دن سونرا هره اؤز ائوينه گئده‌ر.

صاباحكي گون كي جمعه‌دير ائو اهلي صوبح نامازيني قيلديقدان سونرا، قاووت لاري بشقاب‌لارا قويوب تبُروك  ايچون قاپي- قاپي قوهوم تانيشا پايلايارلار.... 

خوي: 

كيچيك چيله‌نين باشلانيشي پيشيك لرين «ميروو» واختينا دوشر و خويلولارين عقيده‌سي بوناديركي ديشي پيشيك اركك پيشي‌يه دئيه‌ر: « نوروز، نوروز» و اركك پيشيك «جوابيندا «نرگس، نرگس» دئيه‌ر. اوزامان كي جماعت بو سسلري دويوب بيلديلركي پيشيك‌لر حامله‌دير آرزوسو اولان لار بيريئره ييغيشيب باشلايارلار خيديرنبي قاووتي دوزه‌لتمه‌يه كي چوخ دا يئمه‌لي‌  اولار. 

قاووتي دوزه‌لتمه يه آرپا، بوغدا، مكه، چدنه، گونه‌باخان توخومي، چونجود، قارپيز و قوغون توخومي و ايي‌ده‌ني بير- بيرينه قاتيب اويودمك ايچون دييرمانا آپارارلار. اونوتماياق كي اي‌يده و توخوم‌لاري قابيق‌لي اويوده‌رلر. رسم دير كي دييرمانچي اويودمه‌يه پول آلمايا و عوضينه كفله‌ايله بير آز  آرپا- بوغدا گؤتوره. 

اونو ائوه گتيريب تاباقا بوشالتديقدان سونرا نيت ائديب أل ده‌يمز بير يئره قويارلار.  دؤوره‌سينه‌ده آينا، داراق، سورمه‌دان و مولچو دوزوب گئجه دن سحره‌جان كيمسه اورايا دولانماز. اگر نذرلري قبول اولورسا سحري بالاجابير أل يئري اونون اوستونده گؤرونه‌ركي دئيه‌رلر حضرت خضرين أل يئرسيي دير. البته او قادين‌لار كي بو ايشي گؤره‌لر گرك كي شرعي نظردن تميز اولالار و مستحب ديركي دسته‌مازلي اولسون‌لار.  حضرت خضرين أل يئريسي ني گؤروب سئچن، سئوينجك اولار و آللاها شوكر ائتمك ايچون نماز قيليب باشلايار قاووت لاري پاي- پؤلوش ائتمه‌يه كي قاپي قونشو و ياخين قوهوملارا پايلاسين. قاووتي آلانلاردا يئرينه قند، يومورتا، دوز و يا پول قويوب قابلاري بوش قايتارمازلار. قاووتي يئمك ايچون عائله‌لر اونو بير كاسايا تؤكوب بال، دوشاب و يا شيره ايله قاتارلار. 

زنجان: 

زنجان‌دا مرسوم اولان نذرلردن بير قاووت دوزه‌لتمك دي. ناخوش لاري اولان لار، اوشاقلاري اولمايانلار  و آيري حاجت و نيت‌لري اولان‌لار نذرائده‌رلركي  اگر حاجت لري يئرينه يئتيرله نسه اوچ ايل، بئش ايل يا يئددي ايله جان قاووت پايلاسين لار. نذري وئرمك ايچون چيلله‌يه جان دؤزه‌رلر. واختي بؤيوك چيلله‌نين اوچ آخير جمعه‌سي و يا كيچيك چيلله‌نين اولينجي پنجشنبه‌سي‌دير. آنجاق دئمك‌كي بو نذري او آدام‌لار وئره‌رلر كي ائتديك‌لري نذر قبول اولموش اولا. او گئجه كي قراردي قاووت دوزه‌لده‌لر ياخين قوهوم و تانيش‌لاري شاما چاغيريب أل‌لريندن گلن قوللوغو  اسير گه‌مز‌لر. 

بير عيده تكجه قيز گلين و آروادلاري چاغيرار بير عيده‌يه ده آرواد كيشي فرق ائتمه‌ز و ياخين قوهوملاري ائولي ليك له چاغيرارلار. شاما پيلو و يا أت شورباسي پيشيره‌ركن أريشته آشي ايله قوروت دا گرك سفره باشيندا اولا. 

شامي يئديك دن سونرا اوتاقين بير طرفينه اؤرتوك ساليب أل دييرماني‌ني آرايا قويارلار. آدام‌لار ايكي- ايكي اوز به اوز اوتوراركن باشلايارلار دييرماني فيرلاتماغا. قاووت ايچون بير-بيرلرينه قاتديقلاري شئي‌لرده عبارت دي قوورلانميش بوغدا و نُخود، قوغون توخومي، قورو توت، شكر، زنجه‌فيل، شيرين بيان بيتگي‌سي‌نين كؤكؤ و ايگده اونوندان. باشقا قوناقلاردا يئييب ايچمه‌ك و ناغيل دئييب لطيفه تعريف له مك‌له باشلاريني دوموك ائده‌رلر. بير عيده ده چاليب چاغيرماق ايچون عاشيقلاردان و ياچالقيچي لاردان دعوت ائده‌رلر. اگر مجليس تكجه آروادلار مجليسي اولموش اولسا، خانيم لاردا چاليب اوخويوب اويناماقلا مشغول اولارلار. 

جورله‌نن قاووت لاردان قوناقلارا وئريب گئجه ياريسيناجان مجليس دوام ائده‌ر. قاووت دوزه‌لتمك ايشيندن قورتولاركن اونو بير مئجمه‌ئي يه تؤكوب اوتاق دا بير كنارا قويارلار. دؤوره‌سينه بير جيلد قرآن، بير كاساسو، جاناماز، مؤهور و تسبئح دوزوب شام يانديرارلار. سونرا اوقيسمته بير پرده چكرلر. سوكاساني اونا خاطير قويارلار كي حضرت خضرين آتي سوسوز قالمايا و جاناماز ايله مؤهور تسبئح ده اونا گؤره‌دير كي خضرنبي گليب نامازيني قيلا. شام يانديرماق دا آيدينليق دئمك‌دير. 

صاباح سحر پرده‌ني آچيب باشلايارلار قاووت اوزه‌رينده حضرت خضرين عصاسي نين يئريني و يا اونون آتي نين آياق ايزيني آختارماقا. سونرا قاووتي بشقاب لارا قويوب قاپي قونشو و قوهوملارا پايلايارلار. 

قاووت بشقابيني بوش قايتارمازلار ويئرينه جوراب،يومورتا، اي‌ده، پول و يا بير تيكه قند قويارلار. عقيده بوناديركي قاووت قابيني بوش قايتارماق اوغورسوز لوق گتيره‌ر. 

«زنجان» ين ديز آبادان كندي 

بورا دا ايسه قاووت جورله‌مه مراسيمي زنجان كيمي دير بو فرق‌ايله كي مجلس‌ده تكجه آروادلار اولار و گرك‌دي كي چاغيرلانان قوناقلار قاباقدان حاماما گئديب تازا و تميز پالتارلار گئيه‌لر. 

قادين‌لار بير يئره توپلاناركن تنديري يانديريب ساج اوستونده بوغدا، توخوم، نخود و باشقا لازم اولان شي‌لري قاوورارلار. بو ايش‌لري قاوورارلار. بو ايش‌لري گؤره‌ركن ده قرآن مجيد‌دن كيچيك سوره‌لر اوخويارلار. خيديرنبي گئجه‌سي ده ايكي- ايكي اولوب قاووت لاري آوساييب، أله‌ييب و تاباقچالارا تؤكرلر. سوندان قرآن اوخويوب صلوات چؤووره‌كن اوتاقدا سفره آچيب قاووت لاري سره‌رلر. اوتاقين دؤرد بوجاغينادا  دؤرد جيلد قرآن مجيد قويارلار. سفره‌نين كنارينا ايسه مؤهور، جاناماز بير كاسا شربت و بير آغاج قاشيق دوزه‌رلر. صبح نامازيني قيلديقدان سونرا سلام- صلوات ايله اتاقين قاپيسيني آچيب خضر نبي نين عصاسي‌نين يئرين آختارارلار و باشلايارلار قاووت‌لاري بؤلمه‌يه. 

«اورميه» نين توركمان كندي: 

توركمان كندينده بؤيوك و كيچيك چيلله‌نين اوچ آخير گئجه لرينده خيديرنبي مراسيمي توتارلار. جوان قيزلار كي أره گتمك واخت لاري دي يئددي جوره شئي‌دن كي عيبارت دي مكه، بوغدا، نخود، كدو توخومو، گونه باخان توخومو، دوز و آرپادان قاووت جورله‌يه‌رلر. بو ايش ايچون توخوم‌‌لاري قاووروب اويوده‌رلر و چوخلي دوز ايله قاتارلار. 

گئجه ياتاندا باش بارماقلاري‌نين ديرناق لاري اوزه‌رينه قاووت تؤكوب بير ديرناق يئيه‌رلر. البته قاووتي يئمه ميشدن هره اؤز اوره‌يينده نيت ائده‌ركي: «اي آللاه من اؤز سئودي‌ييم جوانين قيسمتي اولاجاغام يا يوخ؟» 

او اومور ايله كي گله جك احوالات لارين يوخودا گؤرموش اولالار باش آتيب ياستيغا ياتارلار. بو ايشي بؤيوك و كيچيك چيلله نين اوچ آخير گئجه‌لرينده تكرار ائده‌رلر كي اگر بير گئجه‌ده يوخو گؤرمه‌سه‌لر باشقا بير گئجه گؤره‌لر. 

«آذربايجان ائلات لاري» 

آذربايجان ائلات لاري ايچره، خضرنبي مراسمي بير عادت و عنعنه كيمي دوام ائدير. گنج اوغلان و قيزلارين گله جك ده بخت اولدورلاري نين كيم اولماسي، بو عادت اوزره قُورولور. قوورلانميش بوغداني اويوده‌رك چوخلي دوز ايله قاتيب بير شور قاووت دوزه‌لده‌رلر. شور قاووت اونلاري سوزدوراركن، سو ايچمه دن ياتيب. گؤردوك لري رؤياني گله جك لري ايچون تعبير ائده‌رلر. مثلاً اگر بير اوغلان يوخودا گؤرورسه كي فلان قيز بيله سينه سو وئرير، چكينمه‌دن بو سؤزي عائله‌‌سي ايله آرايا قوياركي ائلچي گئديلسين. 

ها بئله قيزلار ايسه اگر يوخودا گؤره‌لركي بير اوغلان اونلارا سو وئرير، اونلاردا بو خوصوصدا عائله‌لري ايله دانيشيب رؤيالاريني گرچك‌لش دير مك ايچون، عائله‌لريندن يارديم ديله‌يرلر. 

«پلدشت» ين فتاح كندي: 

فتاح كندينده خيديرنبي مراسيمي بهمن آيي نين آخير چرشنبه سيندن باشلاناراق أت، مكه و نوخودايله بير جوره حليم كي آدي «هلسه» دير بيشيره‌رلر. پيشرندن سورا گئجه‌ني قالارتندير اوسته كي سحره‌جان لام- لام دم آلا. صاباحكي گون كي پنجشنبه دير خيديرنبي بايرامي آدلانار و هلسه پيشيره‌نلر سحر تئزدن قاپيلاريني آچيق قويوب خلقي يئمه‌يه دعوت ائده‌رلر. 

بير سيرا جماعت ايسه، قاووت دوزه‌لده‌ركن گئجه‌ني اونو أل دگمز بير يئره قويارلاركي حضرت خضر گله و قاووتي ألي ايله تبرك ائده. پنجشنبه گونونون سحري قاووت مئجمه‌ئي سيني گتيريب سود ايله دوشاب يا سود ايله شكرله قاتاركن كونده- كونده ائله‌ييب قاپي- قونشويا پايلايارلار. 

خيديرنبي مراسيمي بو كندده بير بايرام كيمي قارشيلاشديقي ايچون، قاپي- قونشو بير- بيري‌نين گؤروشونه گئديب دئيه‌رلر: «خيديرنبي بايراميز مبارك اولسون، انشاءالله كي نوروز بايرامي اولسون» 

«ماكو»كندلري: 

روايته گؤره كتدي‌لردن بيري بير گون هلسه پيشيريب اونو يئيه‌ركن گؤره رلركي دامين باجاسيندان ايكي أل اوزانير و اوجا بير سس دئيير: «منه ده وئرين» ائو ييه‌سي داما چيخير گؤره كيم‌دي آمما كيمسه‌ني گؤرمور و بئله خيال اولور كي حضرت خضر دي.  اوزماندان عادت اولور كي نوروز بايرامينا قيرخ بئش گون قالاندان  بايرام توتالار و چرشنبه سوري كيمي عزيز سايالار. اوگونو پيلوو پيشيريب اؤزلري يئيه‌ركن بير قاب دا قيزلارينا چكيب باشقا تحفه‌لر ايله‌كي ممكن دي چاديراليق، كوينك ليك و يا دونلوق اولا قيز ائوينه يوللايالار و اونلارداتحفه‌لري آلديقدا «پاي‌لاري چوخ اولسون» دئيه‌رلر. 

قاووت دوزه‌لتمك ايچون ده بوغدا، مرجومك، چدنه، قارپيز توخومي، قوغون توخومي، گونه باخان توخومي، مكه و ايي‌ده‌ني بير- بيرينه قاتيب اويوده‌رلر و اونو بير مئجمه‌ئي‌يه تؤكوب خلوت بير يئره قوياركن اوستونه شيرني، نوغول و نابات سپرلر. يانينا دا بير آينا و بير كاسا سوقويوب شام يانديرارلار. عقيده‌لري واركي گئجه‌ني حضرت خضر گليب قامچي سي‌نين اوجو ايله قاووت لارا اشاره ائده‌ر و اونلارا بركت سالار. ائو اهلي سحري، قاووت لار اوزه‌رينه سپيلميش نوغول و ناباتي قاپاركن سئوينه- سئوينه دئيه‌رلر: 

خيضيرنبي، خيضير الياس 

چيچك لندي گلدي ياز 

اعتقاد بوناديركي هره‌نين ألينه نه قدر نوغول نابات كئچسه اوقدرده اوشاقي اولاجاق. هابئله كيمسه ايسته يه بيله كي اونون گله جك ده آروادي كيم لردن اولاجاق، بير شور چؤچه‌ني دامين اوستونه قويوب گؤزله‌ير كي قارقاگليب اونو گؤتوره.  صونرا قارقاني ايزله‌يركي گؤره‌ هانسي داماقونور. قارقا هارايا قونورسا، اوندا او اوغلان ديئه‌ركي او ائوين قيزي منيم اولاجاق. 

ماكو : 

ماكودا بهمن‌ين اون بئشيندن خيدير نبي مراسيمي باشلاناركن گئجه‌ني شاما پيلوو پيشيره‌رلر و قاووت دوزه‌لتمك ايچون ده ائل قادين لاري أل آياق ائده‌رلر. قووورلانميش بوغدا، نخودچي، چدنه، مرجومك و باشقا اويودمه‌لي شي‌لري بير آز شكر ايله قاتيب أل دييرمانيندا كي «دستو» دئيه‌رلر اويوده‌رلر. سورا بير مئجمه‌ ئي يه تؤكوب سلقه- سهمانلي بير اوتاقدا فرش اوزه‌رينه قويارلار. بير كناردا ايسه سجاه آچيب جاناماز، مؤهور و تسبئح قويوب قاپيني قيفيل‌لارلار. اعتقاد بوناديركي گئجه‌ياريسي حضرت خضر گله‌جكدي و دسته‌ماز آلاركن قاووت لارا أل ويريب اونلارا بركت سالاجاق. سحر واختي ائو اهلي اوتاقين قاپيسيني آچيب سلام صلوات ايله هره بير آز قاووت دان يئييب قالاني نيدا ائو- ائو پايلايارلار. ماكولو لار دئيه‌رلركي قديم لركي جماعتين اعتقادي محكم ايدي نئچه دفعه لر گؤرنموشدوكي مؤهور تسبئح اؤز يئرينده دئييل و قاووتلارااوزه رينده بير أل پنجه‌سي نين يئري قاليب‌دي. يعني حضرت خضر ناماز قيلاركن قاووت لاري تبرك ائديب گئديبدي. 

چالديران (قره‌عيني): 

حضرت خضر، آب حيات داليجا گزدي‌يي ايچون ظلمات دونيا سينا سفر ائده‌ركن كيمسه نين اوننان خبري يوخ ايدي، مريد‌لري چوخ نگران ايديلار و اونون يولونو گؤزله‌يير ديلر، بهمن آيي نين اون بئشينده حضرت خضر آب حيات چشمه‌سينه أل تاپيپ قارانليق دونيادان چيخاركن ايشيقلي دونيايا آياق قويور. جماعت معتقدديلر كي حضرت خضر آب حيات چشمه سينده غسل ائده‌ركن اونا اؤلوم حرام اولوب ابديته جان ياشاياجاق دير. دونياني دولاناراق أزيلميش و داردا قالان جماعته يارديم ائده‌جك دير. مثلاً طوفانلي گونلرده  گمي‌چي‌لري قورتارماق ايچون دريايا گئدير و قار- بوراندا قالان خلقه يارديم ائديب مصيبت لي جماعتين دادينا چاتير. 

«بهمن» ين اون بئشينده خيديرنبي مراسيمي توتوب گئجه‌ني پيلوو پيشيره‌ركن جور به جور خوروش حاضيرلايارلار. شام واختي قازانين آغزيني آچاركن هره اؤز اَر ائوينده اولدوغو قيزي نين پاييني اولده چكيب بؤيوك ميس مئجمه‌‌ئي يه ييغاركن اوستونه ده بير خلعت كي بيچيلمه‌ميش تييه پالتاردي قويوب و قيز ائوينه يوللايارلار. پاي آپارانا دا كؤره‌كن طرفيندن انعام وئريله‌ر. 

اوشاقلار خيديرنبي بايراميندا آتا- آنا لاريندان سوفته آلارلاركي «خيديرنبي ليك» دئيه‌رلر. خلق اعتقادي بوناديركي بوبايرامدا حضرت خضر ائولري دولانيب پيلوو پيشيره‌نلره باش چكر. 

مغان: 

مغان منطقه‌سينده بؤيوك چيلله نين دؤرد گون آخيرينا و كيچيك چيلله‌نين اوچ گون اولينه خيدير دئيه‌رلر. خيديرين بيرينجي گئجه‌سينده عائله‌لر بوغدا قووورارلار وأل دييرماني‌له اويوده‌رك الك ايله اله ييب قاووت دوزه‌لده‌رلر. 

قيزگلين لر و خانيم‌لار نيت ائديب ايسته ديك لري حاجت اوزره، اونو بير مئجمه‌ئي يه تؤكوب گئجه‌ني خلوت بير اوتاقا قويارلار. صاباح سحر قاووت لار اوزه‌‌ي قاريشيق گؤرونورسه  خانيم‌لار سئوينجك اولوب گله‌جه‌يه اومود باغلايارلار. 

مغان اهلي خيدير گونلريني قيشين لاپ سويوق گونلري بيليب ائل ايچره ديئه‌رلر: «خيديرگيردي قيش گيردي- خيدير چيخدي قيش چيخدي» 

ميانا : 

ميانالي‌لار بهمن آيي نين اونوندان اون بئشينه جان خيديرنبي توتارلار و عقيده‌لري واركي بوگونلرده حضرت خضر اونلارين شهرينه گليب كيمسه‌نين دردي- غمي و بير موشكولو وارسا، اونو حل ائده‌ر.«حضرت خضرين قدم لري مبارك اولسون» دئيه‌ حاجتي اولان لار قاووت دوزه‌لده‌رلر. بئله ليكله كي قوروموش آلما قابيغي، آرمود قابيغي، قوغون توخومو، آرپا و ايي‌ده اونوني بير- بيرينه قاتيب دييرماندا اويوده‌رلر. 

قاووت لاري مئجمه‌ئي يه تؤكوب اوستونه اؤرتوك چكه‌رلر و قويارلاركي گئجه‌ني دييرماندا قالسين اگر دعالاري قبول اولورسا حضرت خضر بو بئش گئجه‌نين بيرينده دييرمانا گليب قاووت لارين اوستونده اونون آياق ايزي قالار. قادين لار قاووت لارا باش چكركن اگر مئجمه‌ئيني داغيناق و قاريشيق گؤرورسه‌لر، سئوينجك اولوب بيله‌رلركي دوعالاري قبول اولاراق آللاه تعالي حضرت خضري يوللاييب كي اونلارين دويونونو آچا. 

قاووت‌لاري قاپي- قونشو و قوهوملارا پايلايارلار و قاووت آلانلار دا يئرينه قند، شكر يا پول قويوب قابلاري بوش قايتارمازلار. قابي بوش وئرمه‌مك بونا خاطير ديركي نذري نيز قبول اولسون و بيزي ده اؤز شادليقيز دا شريك بيلين. 

«خضرنبي عليه‌السلام» اعايد اولان عادت و عنعنه لري ييغيب توپلاماق، 1345-نجي ايلين بهمن آييندان باشلاناراق  1352- نجي ايلين ارديبهشت آييناجان دوام ائديب‌دير». 

